Broj: 711-I-1498-M-268/2-04-19

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Branimira Milera, općinskog načelnika Općine Sirač do 20. svibnja 2021.g., za davanjem mišljenja Povjerenstva**, na 177. sjednici održanoj dana 21. lipnja 2022.g. donosi sljedeće

**MIŠLJENJE**

**Sukladno odredbi članka 23. stavka 1. ZSSI-a obveznik Branimir Miler, općinski načelnik Općine Sirač do 20. svibnja 2021.g., ne smije do proteka 18 mjeseci od prestanka obnašanja navedene dužnosti prihvatiti imenovanje za člana Nadzornog odbora trgovačkog društva Darkom d.o.o. budući da je Općina Sirač, za vrijeme mandata obveznika, bila u poslovnom odnosu s navedenim trgovačkim društvom te da je nad istim obavljala nadzorne funkcije.**

Obrazloženje

Zahtjev za mišljenjem podnio je obveznik Branimir Miler, općinski načelnik Općine Sirač. U Povjerenstvu zahtjev je zaprimljen 11. svibnja 2022. pod poslovnim brojem 711-U-4965-M-268/22-01-4, povodom kojeg se vodi predmet broj M-268/22.

Člankom 3. stavkom 1. podstavkom 34. ZSSI-a propisano je da župani, gradonačelnici, općinski načelnici i njihovi zamjenici obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Branimir Miler bio općinski načelnik Općine Sirač u mandatu 2013.-2017.g. te u mandatu 2017.-2021.g. Slijedom navedenog, povodom obnašanja navedene dužnosti Branimir Miler obvezan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je 21. svibnja 2021.g. prestao biti općinski načelnik Općine Sirač i da sada obnaša dužnost predsjednika Općinskog vijeća Općine Sirač te postavlja upit može li prije proteka jedne godine od prestanka mandata biti u nadzornom odboru trgovačkog društva Darkom d.o.o., koje je u vlasništvu Daruvara i Općina Sirač, Đulovac, Končice i Dežanovac.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 6. istoga članka ZSSI-a propisano je da će Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 7. ZSSI-a propisano je da se upravljačke funkcije odnose na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima

Povjerenstvo je radi utvrđivanja postojanja poslovnih odnosa između Općine Sirač i trgovačkog društva Darkom d.o.o. zatražilo od Općine Sirač podatke je li u razdoblju od 25. svibnja 2013. do 20. svibnja 2021. postojao poslovni odnos između Općine Sirač i trgovačkog društva Darkom d.o.o. te ako jest što je bio predmet tih poslovnih odnosa, koliko je iznosila njihova vrijednost u svakoj godini i je li obveznik Branimir Miler, načelnik Općine Sirač do 20. svibnja 2021.g., sudjelovao u navedenim poslovnim odnosima. Isto tako, Povjerenstvo je zatražilo i podatak je li u navedenom razdoblju Općina Sirač provodila nadzorne funkcije nad trgovačkim društvom Darkom d.o.o. te je li u provođenju nadzora sudjelovao obveznik Branimir Miler i u kojoj funkciji.

Općina Sirač odgovorila je na traženje Povjerenstva dopisom od 31. svibnja 2022.g. KLASA:081-01/22-01/3, URBROJ: 2103-17-02-22-2 navodeći da je u navedenom razdoblju Općina Sirač imala poslovne odnose s trgovačkim društvom Darkom d.o.o. te da je Branimir Miler, kao općinski načelnik sudjelovao u navedenim poslovnim odnosima, kao i da je Općina Sirač provodila nadzorne funkcije nad navedenim trgovačkim društvom imenovanjem predstavnika u nadzorni odbor trgovačkog društva Darkom d.o.o. Općina u dopisu navodi kako obveznik nije sudjelovao u radu Nadzornog odbora trgovačkog društva Darkom d.o.o.

U privitku dopisa Općina Sirač dostavila je i kartice trgovačkog društva Darkom d.o.o. iz kojih je razvidno da je tijekom mandata obveznika Branimira Milera postojao kontinuiran poslovni odnos između Općine Sirač i trgovačkog društva Darkom d.o.o.

Slijedom navedenog, a budući da iz očitovanja Općine Sirač proizlazi da je Branimir Miler kao općinski načelnik Općine Sirač sudjelovao u navedenim poslovnim odnosima Povjerenstvo ističe kako obveznik ne može do proteka 18 mjeseci od prestanka obnašanja navedene dužnosti prihvatiti imenovanje za člana nadzornog odbora trgovačkog društva Darkom d.o.o.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Branimir Miler, osobna dostava
2. Objava na internetskoj stranici Povjerenstva
3. Pismohrana